July | 2015 | Rachelle Du Bois
Ek is geskape na die beeld…
Jy kyk na my en jy sien niks. Net die gesig van 'n mens – nog 'n mens wat by jou deure instap en geen bydrae kan lewer ter stywing van jou koffers nie. Daarom draai jy jou rug, of druk jou neus omhoog en noem jou prys.
Jou stywenek afkeer is duidelik. Ek hoort nie hier nie. Hierdie is die plek van die wat het. En die wat nie het nie, is nie welkom nie.
Jou arme mens. Jy is armer van gees as die armstes onder ons. Wat laat jou dink dat dit wat jy het saak maak? Hoe jammer tog dat jy dalk nooit die rykdom sal ken van die eenvoud nie.
Jou afkeer of aanvaarding raak my nie. Dis geskoei op mindere waardes en valse versekering wat besittings jou gee. Jy het nog nooit die krag van die selfkennis en die weet van dit wat waar is ontdek nie.
Daarom laat sak ek nie my oë voor joune nie, en buig ek nie my skouers krom van skaamte nie. Want ek is geskape uit Die Een en my waarde is ver bo die van korale.